title: Tanah Lot
text: Wénten sejarah sané maosang indik Pura Tanah Lot, kacritayang ring aab 15 Bhagawan Dang Hyang Nirartha taler kabaos Dang Hyang Dwijéndra nyebarang agama Hindu saking Pulo Jawa ka Pulo Bali. Raja sané mamerintah ring galahé punika mawasta Dalem Waturenggong, ida seneng krana Dang Hyang Nirartha rauh ka pulo Bali miwah nyebarang agama Hinduné. Nika mawinan Dang Hyang Nirartha mrasidayang nyebarang Agama Hinduné kantos ka désa-désa sané doh. Saking sejarah Tanah Lota kacritayang Dang Hyang Nirartha nyingakin wénten sinar suci ring kelod pasih Baliné, selanturnyané Ida ngalihin genah sinaré punika, lantas Ida neked ring pasih di désa Beraban, Tabanan. Ring galahé punika Ida ngalaksanayang tapa bratha, Ida ngisidang batu genah Idané matapa ka tengah pasihé. Batu karang punika kawastanin Tanah Lot, sané maarti batu karang sané magenah ring tengah pasihé.